Lipšic, Daniel, poslanec NR SR (2015-06-17):
Ďakujem veľmi pekne. Vážený pán predseda, milé kolegyne, vážení kolegovia, v pondelok sme mali mimoriadnu schôdzu ku kauze Gorila, k postupu špeciálneho prokurátora v tejto kauze. Ja som v tej súvislosti, ale aj pri voľbe špeciálneho prokurátora spomínal – a nehovorím to s radosťou –, že špeciálny prokurátor zlyháva pri trestnom stíhaní a vyšetrovaní korupčných prípadov. Týkalo sa to nielen kauzy Gorila, ale týkalo sa to aj ďalších vecí, ako bol Slovenský pozemkový fond, výstavba urgentného príjmu v Košiciach alebo otázka nelegálneho financovania politickej strany SMER. To všetko boli jeho rozhodnutia, ktorými zastavoval väčšinou trestné stíhanie, a keďže sú verejne tie rozhodnutia dostupné, tak sa dajú posúdiť, ja som jedno z nich citoval aj v pondelok, nebudem to opakovať, kde je zrejmé, že v každej inej normálne fungujúcej krajine by pri tom rozsahu dôkazov, aké boli zhromaždené, nebolo možné a mysliteľné o zastavení trestného stíhania hovoriť. Z tohto dôvodu návrh novely zákona o prokuratúre rieši prípady odvolania špeciálneho prokurátora, ktorý je volený Národnou radou, v prípade – a to je dikcia jednak Trestného poriadku, ale jednak aj zákona o prokuratúre a teraz to odcitujem –, „ak výkonom svojej funkcie opakovane porušuje svoju zákonnú povinnosť náležite zistiť trestné činy, trestne stíhať podozrivé osoby a vykonávať dozor nad zachovávaním zákonnosti v prípravnom konaní.“ Ja dlhodobo v Národnej rade, ale aj verejne hovorím, že najväčší problém na Slovensku nie sú samotné zákony, ktoré máme porovnateľné so zákonmi v iných krajinách Európskej únie, dokonca možno v niektorých oblastiach sú aj lepšie, v niektorých možno horšie, netvrdím, že sa nedajú zlepšovať, dajú sa zlepšovať, ale hlavný problém na Slovensku je v ľuďoch, ktorí tieto zákony vykonávajú, ktorí ich aplikujú, a to sa týka vo veľkej miere aj oblasti presadzovania spravodlivosti a justície. Keď pred mesiacom bola v Národnej rade kauza Váhostav, tak sme narýchlo prijímali podľa mojej mienky zlé riešenie pre reštrukturalizáciu, ale tam nebol hlavný problém. Zákon o konkurze, si trúfam povedať, že je v zásade veľmi podobný a porovnateľný so zákonom konkurzným nemeckým, Trestný zákon, Trestný poriadok sú porovnateľné tiež. Ak by sa tento prípad stal v Nemecku, ako sa stal na Slovensku, kauza Váhostav, tak by asi Bundestag nenovelizoval zákony, ale jednak by podvodná reštrukturalizácia nebola nikdy potvrdená súdom, nikdy a po druhé by zodpovedné osoby za prípravu reštrukturalizácie, za konanie pred ňou boli trestne stíhané vrátane majiteľov spoločnosti, manažmentu spoločnosti, mali by zablokované majetky a myslím si, že potom by si každý rozmyslel do budúcnosti, či by takéto konanie opakoval, alebo nie. Na Slovensku sa nestalo v princípe nič. Čiže problém je v ľuďoch, ktorí v kľúčových pozíciách zlyhávajú, a myslím si, že to veľkej časti politického sektora môže aj vyhovovať. Čiže tento, tento návrh novely zákona umožňuje z dôvodov, ktoré sú citáciou Trestného poriadku a zákona o prokuratúre, odvolať špeciálneho prokurátora, pretože pokiaľ je v prípadoch mimoriadne závažných podozrení z korupčnej a ekonomickej trestnej činnosti nečinný, tak tým ničí dôveru našich občanov vyvodiť trestnú zodpovednosť voči každému, akokoľvek vplyvnému alebo bohatému, kto poruší zákon. Ďakujem, pán predseda.